Дюра Пап (новинар)

Награда Новосадского сайма

Дюра Пап (*17. април 1945—†15. май 2015), новинар и редактор у НВУ Руске слово, фаховец у аґрару и дружтвени активиста

 Биоґрафия 
Дюра Пап народзени 17. априла 1945. року у Руским Керестуре. Родичи оцец Йоаким и  мац Леона родз. Макаї . Дюра мал младшого брата Янка. Основну школу Дюра Пап закончел у Руским Керестуре. После законченей штреднєй польопривредней школи Соня Маринкович у Ади вон ше уписал на Польопривредни факултет Универзитета у Беоґрадзе, одсек за технолоґию польопривредних продуктох на котрим достал диплому о високей школскей приготовки - дипломовани инженєр польопривреди 1972. року.

Дюра Пап бул оженєти зоз  Марию родз. Няради, у малженстве мали дзивчата Анамарию и Ясмину.

Роботни вик у новинарстве Дюра почал у Радио Новим Садзе, програми на руским язику вєшенї 1973. року, а од фебруара идуцого року прешол до НВУ Руске слово, дзе робел по авґуст 2011. року кед пошол до пензиї.
 Пошвеценосц  новинарству и аґрару 

У НВУ Руске слово робел скоро на шицких рубрикох, алє його найвекше доприношенє було на бокох польопривреди. Тоти боки були нє лєм информативни, алє и поучни, бо давал совити преверених фаховцох у аґраре и искуства польопривредних продуковательох. Дюра бул пейц роки и главни и одвичательни редактор Руского календара (од 1996. по 2000. рок).

Дюра Пап и єден зоз сновательох Дружтва аґрарних новинарох Войводини (ДАН), и бул длугорочни подпредсидатель того Дружтва. През активносц ДАН Дюра провадзел и преношел читачом нови знаня, тренди и технолоґиї у аґраре, та розвой польопривреди у жемох транзициї, алє тиж так и искуства найрозвитших жемох у тей обласци з Данскей, Голандиї, Австриї… Вельке припознанє за аґрар було кед вон, вєдно з предсидательом ДАН, участвовал на 52. IFAJ (Шветовим конґресу аґрарних новинарох) у Ґрацу, у Австриї, 2008. року. Теди ше новини Руске слово и Руски календар нашли на провадзацей вистави того Конґреса дзе представени виданя з цалого швета.

Його упарта и квалитетна робота у информованю у тей обласци корунована з двома наградами. Здруженє културних творительох Сербиї Завичай и медзинародни фестивал новинарох котри провадза валал и польопривреду 2010. року додзелєли му специялну награду за обявени тексти у Руским слове. З нагоди ювилея, 75. Медзинародного польопривредного сайма у Новим Садзе, додзелєна му Награда Новосадского сайма за длугорочне провадзенє тей найвекшей манифестациї польопривреди у Сербиї.

 Допринос култури власного народу 

У рамикох рускей култури Дюра Пап ше опробовал як ґлумец-аматер у театралних фалатох (Ревизор, Остац у себе, Жовта) и у даскелїх радио-драмох на Радио Новим Садзе, а тиж так бул вецей роки ґлумец у емисиї На габох музики и гумору. Дюра Пап мал красни радиофонични глас. 

На Фестивалу култури Руснацох Червена ружа и на других културних манифестацийох вон водзел конферанси. Дюра сотрудзовал и з другима медиями.

Дюра Пап умар 15. мая 2015. року у Ветернику. Поховани є на Городским теметове у Новим Садзе. 

 Вонкашнї вязи 
 Гласи и часи - 70 роки Рускей редакциї Радио Нового Саду, Новинарска асоцияция Руснацох, Нови Сад, 2019, бок 139.

 Умар Дюра Пап, Михал Симунович, Рутенпрес, 16. май 2015.

Катеґория:Руснаци у Сербиї
Катеґория:Керестурци
Катеґория:Редакторе
Катеґория:Новинаре
Катеґория:Инженєре
Катеґория:Дружтвени дїяч
Катеґория:Народзени 1945
Катеґория:Умарли 2015
Катеґория:17. април
Катеґория:15. май